חוק העבירות המינהליות (תיקון מס' 25), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2732, עמ' 750, 2018-07-16T00:00:00+03:00
התיקון שהתקבל בכנסת ביום כ"ז בתמוז התשע"ח (10 ביולי 2018) מרחיב את סמכויות המשטרה להטיל קנסות מינהליים בעבירות שונות מכוח חוק העבירות המינהליות, התשמ"ו-1985. ערב קבלת התיקון, הורה החוק כי הסמכות לאכוף עבירות מינהליות נתונה למי שמונה להיות מפקח וקיבל הכשרה למילוי תפקידו לעניין העבירות המינהליות שבתחום סמכותו. בתאריך 7 בינואר 2004 תוקן חוק העבירות המינהליות כך שנאמר בו במפורש שקיימת סמכות למנות שוטר להיות מפקח לגבי עבירות על הוראות שנקבעו בחוק עובדים זרים, התשנ"א-1991, שהן עבירות מינהליות, אם קיבל הכשרה למילוי תפקידו לעניין זה. עתה נקבע כי יש להעניק את הסמכות האמורה כך ששוטר יוכל לאכוף עבירות מינהליות  גם במקרים אחרים. על כן נקבע כי השר לביטחון הפנים, בהסכמת השר הממונה על ביצוע החוק הרלוונטי, יהיה רשאי למנות שוטר להטיל קנס מינהלי לגבי עבירות שנקבעו כעבירות מינהליות ובלבד שקיבל הכשרה למילוי תפקידו בעניין זה.